Document ID: 32008D0641

DEĊIŻJONI TAL-KUMMISSJONI
tal-31 ta' Lulju 2008
deroga mid-Deċiżjonijiet 2003/858/KE u 2006/656/KE u s-sospensjoni ta’ importazzjonijiet fil-Komunità mill-Malażja ta’ kunsinni ta’ ċertu ħut ħaj u ta’ ċerti prodotti ta’ l-akkwakultura
(notifikata taħt id-dokument numru C(2008) 3849)
(Test b’relevanza għaż-ŻEE)
(2008/641/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrata t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u partikolarment l-Artikolu 18(1) u l-Artikolu 18(6) tagħha,
Billi:
(1)
Id-Direttiva tal-Kunsill 91/67/KEE tat-28 ta’ Jannar 1991 li tikkonċerna l-kundizzjonijiet tas-saħħa ta’ l-annimali li jirregolaw it-tqegħid fuq is-suq ta’ l-annimali u prodotti ta’ l-akkwakultura (2) tistabbilixxi regoli li jrieġu l-importazzjonijiet fil-Komunità minn pajjiżi terzi ta’ annimali u prodotti ta’ l-akkwakultura. Din tistipula li l-importazzjonijiet ta’ annimali u prodotti ta’ l-akkwakultura għandhom jissodisfaw ċerti kundizzjonijiet stipulati f’din id-Direttiva u li jiġu minn pajjiżi terzi jew partijiet minnhom li jidhru f’lista magħmula skond din id-Direttiva.
(2)
Id-Deċiżjoni 2003/858/KE tal-21 ta’ Novembru 2003 li tippreskrivi l-kundizzjonijiet ta’ saħħa ta’ l-annimali u l-ħtiġijiet ta’ ċertifikazzjoni għal importazzjonijiet ta’ ħut ħaj, il-bajd u l-gametes tagħhom maħsuba għall-biedja, u ħut ħaj li joriġina mill-akkwakultura u prodotti tagħhom maħsuba għall-konsum tal-bniedem (3) tistabbilixxi regoli armonizzati dwar is-saħħa ta’ l-annimali għall-importazzjoni fil-Komunità ta’ ċertu ħut ħaj, il-bajd u l-gametes tagħhom u ta’ ċertu ħut ħaj ta’ oriġini u ta’ prodotti ta’ l-akkwakultura tagħhom. Barra minn hekk, hi telenka t-territorji li minnhom huma awtorizzati fil-Komunità ċerti speċijiet ta’ ħut ħaj, il-bajd u l-gametes tagħhom.
(3)
Id-Deċiżjoni tal-Kummissjoni 2006/656/KE ta’ l-20 ta’ Settembru 2006 li tistabbilixxi l-kundizzjonijiet sanitarji ta’ l-annimali u r-rekwiżiti ta’ ċertifikazzjoni għall-importazzjonijiet ta’ ħut għal fini ornamentali (4) tistabbilixxi regoli armonizzati dwar is-saħħa ta’ l-annimali għal importazzjonijiet ta’ ħut ornamentali fil-Komunità. Barra minn hekk, din id-Deċiżjoni telenka t-territorji li minnhom huma awtorizzati importazzjonijiet fil-Komunità ta’ ċertu ħut ornamentali.
(4)
Id-Deċiżjoni 2003/858/KE telenka lill-Malażja bħala pajjiż terz li minnu huma awtorizzati importazzjonijiet fil-Komunità ta’ ħut ħaj li jappartjeni għall-familja Cyprinidae, il-bajd u l-gametes tagħhom intenzjonati għat-trobbija u ta’ ħut ħaj ta’ oriġini ta’ akkwakultura ta’ din il-familja, il-bajd u l-gametes tagħhom intenzjonati għall-istokkjar mill-ġdid ta’ qtajja’ organizzata ta’ ħut.
(5)
Skond id-Deċiżjoni 2006/656/KE huma awtorizzati l-importazzjonijiet fil-Komunità ta’ ċertu ħut ornamentali mill-Malażja. Il-ħut tal-familja Cyprinidae huma koperti b’din id-Deċiżjoni.
(6)
Ir-riżultati ta’ l-aħħar spezzjoni Komunitarja li saret fil-Malażja urew nuqqasijiet serji fir-rigward tar-reġistrazzjoni ta’ oqsma ta’ l-akkwakultura, in-notifika tal-mard u l-kontrolli uffiċjali tas-saħħa ta’ l-annimali fil-katina kollha tal-produzzjoni ta’ annimali ta’ l-akkwakultura u ta’ ħut ornamentali. Nuqqasijiet ta’ din ix-xorta probabbilment se jirriżultaw fit-tixrid tal-mard, għalhekk dawn joħolqu theddida serja għas-saħħa ta’ l-annimali fil-Komunità. Nuqqas ta’ verifiki kif suppost tas-saħħa ta’ l-annimali mill-awtorità kompetenti tal-Malażja, li probabbilment ser iżżid din it-theddida, intwera ukoll mill-ispezzjoni.
(7)
Għalhekk hu meħtieġ li jiġu sospiżi l-importazzjonijiet mill-Malażja ta’ ħut ħaj li jappartjeni għall-familja Cyprinidae, il-bajd u l-gametes tagħhom intenzjonati għat-trobbija, ta’ ħut ħaj li jappartjeni għall-familja Cyprinidae ta’ oriġini ta’ l-akkwakultura, il-bajd u l-gametes għall-istokkjar mill-ġid ta’ qtajja’ organizzata ta’ ħut, kif ukoll ta’ ċerti ħut ornamentali li jappartjeni għal din il-familja. Billi l-ħut l-oħrajn kollha ornamentali tropikali importati mill-Malażja mhumiex suxxettibbli għan-nekrożi ematopojetika epiżootika, l-anemija infettuża tas-salamun, is-settiċemija emorraġika virali, il-viremija tar-rebbiegħa tal-karpjuni, il-mard fil-kliewi kaġunat mill-batterja, in-nekrożi pankreatika infettuża, il-virus erpete tal-Koi u l-infezzjoni bil-Gyrodactylus salaris mhux meħtieġ li jiġu sospiżi l-importazzjonijiet ta’ ħut ornamentali tropikali.
(8)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
B’deroga mill-Artikolu 3(1) u (2) tad-Deċiżjoni 2003/858/KE u mill-Artikoli 3 u 4 tad-Deċiżjoni 2006/656/KE, l-Istati Membri għandhom jissospendu l-importazzjonijiet fit-territorju tagħhom mill-Malażja tal-kunsinni segwenti ta’ ħut li jappartjenu għall-familja Cyprinidae, il-bajd u l-gametes tagħhom:
(a)
il-kunsinni ta’ ħut ħaj, intenzjonati għat-trobbija;
(b)
il-kunsinni ta’ ħut ħaj, li joriġina mill-akkwakultura intenzjonati għall-istokkjar mill-ġdid ta’ qtajja’ organizzata ta’ ħut; u
(c)
fil-każ ta’ kunsinni ta’ ħut ornamentali l-ispeċji Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius u Tinca tinca tal-familja Cyprinidae biss.
Artikolu 2
L-ispejjeż kollha li jirriżultaw mill-applikazzjoni ta’ din id-Deċiżjoni għandhom jitħallsu mill-kunsinnatur jew mill-aġent tiegħu.
Artikolu 3
Din id-Deċiżjoni għandha tapplika mill-1 ta' Awwissu 2008.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 31 ta’ Lulju 2008.

Labels: 0
3
6
18
15